钦定古今图书集成/理学汇编/文学典/第116卷 > 王一中
## 钦定古今图书集成/理学汇编/文学典/第116卷 > 王一中

按《处州府志》：“一中，字石门，丽水人。从幼孝敬，丱角能
文，为临川汤若士所器重。中丁未进士，历三邑，皆以
清廉著。在古田日，拔陈弘德于囹圄后荐贤书，闽人
至今以为美谈。考选授广西道御史。疏罢内市，纠保
姆客氏权珰魏忠贤。巡按山东，荡平妖寇徐鸿儒等。
陞京卿，首推操江都御史。忠贤夙忿，即于会推降旨”
削夺，使十馀人相随于路，见其行李萧条，一二僮仆，
身衣蓝褛，遂嗟叹而去。居家十馀载，御物温和，虽对
厮养，卒如严大宾。尤喜奖引后进，抑抑忘倦。述《五经》，
辑郡乘。当道屡荐不起，日以道德性命之学与诸子
相研究。深于《易》，凡天文、地理、诸子百家以至迁、固、晔、
寿之史，裨官杂说，靡不探讨。即雪寒霜冻，手不释卷。
再起光禄，召对称旨。以不附时要，调南光禄。屡疏乞
休，上勉留焉。年七十有二，祀乡贤、名宦。所著有《瑞芝
堂集》《经书疏解》《东巡疏草》《禄勋草》《柱下焚馀》诸书。